སྤྱིར་འབག་ནི་འཇིམ་པའམ་ཤིང་ལས་བཟོས་པའི་གསང་སྔགས་ཞི་ཁྲོའི་ལྷ་ཚོགས་དང་།གཞི་བདག།ཨ་ཙ་ར།དཔའ་བོ་དང་དཔའ་མོ།གནོད་སྦྱིན་དང་དྲི་ཟ།གཅན་གཟན་རི་དྭགས་ལ་སོགས་པའི་མགོ་བརྙན་ཏེ་འདྲ་འབག་ལ་གོའཆམ་གྱི་འབག་ལ་མཚོན་ན།རྣམ་འགྱུར་དང་ཚོན་མདངས་ཀྱི་ཆ་ནས་ཕལ་ཆེར་ཁྲོ་བོ་དང་།ཞི་བ།ཞི་མ་ཁྲོ་བཅས་སྣ་གསུམ་ལ་འདུ།དེ་རེ་རེར་མཚོན་བྱ་གང་དེའི་འཕྲིན་ལས་དང་དུས་བབས་དང་མཚུངས་པར་འབག་གི་རྣམ་པ་དང་ཁ་དོག་ལས་མཚོན་བྱ་མི་འདྲ་བ་ཡོད།དཔེར་ན།རབ་དཀར་ཞི་བའི་མདངས་ཏེ་འབག་དཀར་པོ་དང་།དྲག་པོའི་མཚོན་བྱེད་ལ་འབག་སྔོ་ནག་ཆོས་རྒྱལ་ལྟ་བུ།ཞི་མ་ཁྲོ་མཚོན་པའི་རྟགས་སུ་སྣང་བ་རྣམ་ཐོས་སྲས་ལྟ་བུ་དང་།འབག་དམར་པོ་ནི་དབང་གི་མདངས་ཞེས་བྱ་ལ།འབག་ལྗང་ཁུ་ནི་འཕྲིན་ལས་ཀྱིས་མཚོན་བྱེད་ཡིན་པ་ཕལ་ཆེར་ལྷ་མོའི་ཕྱོགས་སུ་གོ་བ་མང་ངོ་།།